Bħala parti mill-unjoni tas-swieq kapitali, l-UE qed tieħu passi biex tgħin lil intrapriżi żgħar u ta' daqs medju biex ikollhom aċċess għal sorsi ġodda ta' finanzjament. Illum l-ambaxxaturi għall-UE approvaw il-pożizzjoni tal-Kunsill dwar proposta biex jingħata aċċess aktar faċli lill-SMEs li jippruvaw jelenkaw u joħorġu titoli fis-swieq finanzjarji, filwaqt li jiġu salvagwardjati l-protezzjoni tal-investituri u l-integrità tas-suq. L-inizjattiva tikkonċerna speċifikament ''swieq tat-tkabbir tal-SMEs'', kategorija introdotta reċentement ta' ċentri tan-negozjar iddedikati għall-emittenti żgħar. Abbażi ta' dan it-test, fis-6 ta' Marzu l-Presidenza ser tibda negozjati mal-Parlament Ewropew. L-SMEs huma l-akbar kontributur għall-impjiegi u t-tkabbir fl-Ewropa. Madankollu, jiddependu ħafna fuq il-kreditu bankarju għall-finanzjament tagħhom. Għalhekk huwa kruċjali li tingħata l-għajnuna b'mod attiv lill-SMEs biex jiddiversifikaw is-sorsi ta' finanzjament tagħhom u jingħataw aċċess eħfef u aktar sempliċi għas-swieq kapitali. Eugen Teodorovici, ministru għall-finanzi tar-Rumanija Mill-20 miljun SME fl-Ewropa, bħalissa 3,000 biss huma elenkati fil-boroż. Dan huwa parzjalment dovut, minn naħa waħda, għal kosti tal-konformità għoljin u, min-naħa l-oħra, għal likwidità insuffiċjenti. Għaldaqstant, ir-regoli proposti għandhom l-għan li jnaqqsu l-piż amministrattiv u jnaqssu l-burokrazija żejda li jħabbtu wiċċhom magħhom kumpaniji iżgħar. Il-proposta fiha emendi għar-regolamenti dwar l-abbuż tas-suq u dwar il-prospectus li jagħmlu l-obbligi imposti fuq emittenti tas-suq tat-tkabbir tal-SMEs aktar proprozjonati filwaqt li jippreservaw l-integrità tas-suq, b'mod partikolari: piż amministrattiv aktar simplifikat li jżomm l-integrità tas-suq u l-informazzjoni għall-investituri, b'mod partikolari fir-rigward tal-obbligi ta' rapportar dwar persuni li jkollhom aċċess għal informazzjoni speċifika li tista' tinfluwenza l-prezzijiet (''listi tal-persuni b'informazzjoni privileġġata''); ''prospectus'' eħfef aktar adattat għall-SMEs li diġà jkunu ġew elenkati f'suq tat-tkabbir tal-SMEs. Passi li jmiss Fis-7 ta' Diċembru 2018, il-Parlament ivvota dwar il-pożizzjoni tiegħu rigward l-elenkar ta' SMEs. Għaldaqstant in-negozjati bejn il-Kunsill u l-Parlament huma lesti biex jinbdew. It-test tal-mandat ta' negozjar tal-Kunsill dwar l-elenkar ta' SMEs